ב"ה, סיוון התשע"ו
גמרא ופשט משנה, אוקימתות וכו'
א. הדגמה מסוגיית שנים אוחזין

תלמוד בבלי מסכת בבא מציעא דף ב עמוד א 
/משנה/. שנים אוחזין בטלית, זה אומר: אני מצאתיה, וזה אומר: אני מצאתיה. זה אומר: כולה שלי, וזה אומר: כולה שלי. זה ישבע שאין לו בה פחות מחציה, וזה ישבע שאין לו בה פחות מחציה, ויחלוקו. זה אומר: כולה שלי, וזה אומר: חציה שלי. האומר כולה שלי - ישבע שאין לו בה פחות משלשה חלקים, והאומר חציה שלי - ישבע שאין לו בה פחות מרביע, זה נוטל שלשה חלקים, וזה נוטל רביע. היו שנים רוכבין על גבי בהמה, או שהיה אחד רוכב ואחד מנהיג, זה אומר: כולה שלי, וזה אומר: כולה שלי - זה ישבע שאין לו בה פחות מחציה, וזה ישבע שאין לו בה פחות מחציה, ויחלוקו. בזמן שהם מודים, או שיש להן עדים - חולקין בלא שבועה. 

גמרא. למה לי למתנא זה אומר אני מצאתיה וזה אומר אני מצאתיה, זה אומר כולה שלי וזה אומר כולה שלי? ליתני חדא! - חדא קתני: זה אומר אני מצאתיה וכולה שלי, וזה אומר אני מצאתיה וכולה שלי. - וליתני: אני מצאתיה, ואנא ידענא דכולה שלי! - אי תנא אני מצאתיה, הוה אמינא: מאי מצאתיה - ראיתיה, אף על גב דלא אתאי לידיה - בראיה בעלמא קני, תנא כולה שלי - דבראיה לא קני. - ומי מצית אמרת מאי מצאתיה - ראיתיה? והא אמר רבנאי: ומצאתה +דברים כ"ב+ - דאתאי לידיה משמע! - אין, ומצאתה דקרא - דאתא לידיה משמע, ומיהו תנא - לישנא דעלמא נקט, ומדחזי ליה אמר: אנא אשכחית, ואף על גב דלא אתאי לידיה, בראיה בעלמא קני, תני כולה שלי - דבראיה בעלמא לא קני לה. - וליתני כולה שלי ולא בעי אני מצאתיה! - אי תני כולה שלי הוה אמינא: בעלמא דקתני מצאתיה - בראיה בעלמא קני, תנא אני מצאתיה והדר תנא כולה שלי - דממשנה יתירה אשמעינן דראיה לא קני. - ומי מצית אמרת חדא קתני? והא זה וזה קתני; זה אומר אני מצאתיה וזה אומר אני מצאתיה, זה אומר כולה שלי וכו'! - אמר רב פפא ואיתימא רב שימי בר אשי, ואמרי לה כדי: רישא במציאה, וסיפא במקח וממכר... לימא מתניתין דלא כבן ננס... לימא מתניתין דלא כסומכוס... 

תפארת ישראל, בב"מ, שם:
והגאון מוה' מנשה מאיליה זצוק"ל אמר דכולה מתניק בבא חדא היא, דרק במציאה איירי כולהו, וה"ק זה אומר אני מצאתיה וכו' אז כך הוא הדין , אם זה אומר כולה שלי  וזה אומר כולה שלי זה ישבע וכו', ואם זה אומר כולה שלי וזה אומר חציה שלי זה ישבע וכו' ודפח"ח, אבל אין זה כשיטתן בש"ס, דבש"ס אמרי' דטענה דכולה שלי מיירי במו"מ
חידושי הרשב"א מסכת בבא מציעא דף ג עמוד א 
וי"ל דמאן דמקשה לימא מתני' דלא כסומכוס לאו בתר אוקימתיה דרב פפא אקשי ליה אלא רב פפא שקיל וטרי במתני' לגרמיה ואוקמה בתקנתא, ומאן דאמר לימא מתני' דלא כסומכוס כי הוה תני מתני' לגרמיה שקיל וטרי בה הכין ולאו דין בתר דין איתאמרן כדאכתיבו בגמ', 


ב. חיסורי מחסרא והכי קאמר
תלמוד בבלי מסכת שבת דף קב עמוד א 
משנה. הזורק ונזכר מאחר שיצתה מידו, קלטה אחר, קלטה כלב, או שנשרפה - פטור. זרק לעשות חבורה, בין באדם ובין בבהמה, ונזכר עד שלא נעשית חבורה - פטור. זה הכלל: כל חייבי חטאות אינן חייבין עד שתהא תחלתן וסופן שגגה. תחלתן שגגה וסופן זדון, תחילתן זדון וסופן שגגה - פטורין, עד שתהא תחילתן וסופן שגגה. 

גמרא. הא נחה - חייב, והלא נזכר, ותנן: כל חייבי חטאות אינן חייבין עד שתהא תחלתן וסופן שגגה! - אמר רב כהנא: סיפא אתאן ללכתא ומתנא. לכתא ומתנא אוגדו בידו הוא! - כגון שנתכוין לעשות חבורה. - הא נמי תנינא הזורק לעשות חבורה בין באדם בין בבהמה, ונזכר עד שלא נעשית חבורה - פטור! - אלא אמר רבא: במעביר. - והא זה הכלל דקתני - אזריקה קתני! אלא אמר רבא: תרתי קתני; הזורק ונזכר מאחר שיצתה מידו, אי נמי: לא נזכר, וקלטה אחר או קלטה כלב או שנשרפה - פטור. רב אשי אמר: חסורי מחסרא, והכי קתני: הזורק ונזכר, מאחר שיצתה מידו קלטה אחר, או קלטה כלב, או שנשרפה - פטור. הא נחה - חייב. במה דברים אמורים - שחזר ושכח, אבל לא חזר ושכח - פטור, שכל חייבי חטאות אינן חייבין עד שתהא תחלתן וסופן שגגה. 

תלמוד בבלי מסכת סנהדרין דף עא עמוד א 
משנה..מתרין בו בפני שלשה, ומלקין אותו. חזר וקלקל - נדון בעשרים ושלשה. ואינו נסקל עד שיהו שם שלשה הראשונים, שנאמר בננו זה זהו שלקה בפניכם. 

ומתרין בפני שלשה. למה לי? בתרי סגיא! - אמר אביי, הכי קאמר: מתרין בו בפני שנים, ומלקין אותו בפני שלשה. 

הקדמת 'פאת השולחן' [ר' ישראל משקלוב]:

וידע רבינו כל חיסורי מחסרא שבש"ס בשיטותיו, שלא חסר כלל בסדר שסידר רבינו הקדוש, ולאו אורחיה לחסר דבר, רק שרבי סבירא ליה כחד תנא ואליביה סתמיה, ואליביה לא חסרה כלל, והגמרא סבירא לה כאידך תנאי ואליביה קאמרא הגמרא חסורי מחסרא והכי קתני . והיה דורש על פסוק חמוקי ירכיך ר"ל ר"ת חסורי מחסרא והכי קתני ירכיך מה ירך בסתר אף ד"ת בסתר שנסתרים גדולת דרכי תורה שבע"פ.

בן פורת, תולדות ר"מ מאיליא [וילנא, תרי"ח] עמ' 33

ועוד זאת קבל מפי הגר"א, כי גם במשנה ההולכת בעקבי התורה שבכתב יש דרש ופשט, ורבותינו בעלי הגמ' הלכו לפעמים סביב פשט המשנה, וגלו לנו בפירושם אך את הדרש לבד ואת הפשט הצפינו מאתנו אחרי כי כל חפץ לבם היה להגיד לעם תורה ומצוות אשר ישמרו לעשות. לכן שמו המון הדינין אשר היו שמורים בלבבם או אשר קבלו מרבותם או אשר ראו לתקן לפי עתותם בפי המשנה אשר דבריה כבר היו ערוכים ושגורים בפיהם, וכאשר שמו לפעמים גם בפי הכתובים למען תהיה חלקת מחוקק ספונה וטמונה שמה ולא תשכח מלבם. ואנו אין לנו אך לבלי סור ימין ושמאל מן הדינים אשר למדו לנו רז"ל בפירוש דברי המשנה. אבל חופשי הוא לכל איש אשר רוח דעת בו לנטות מדבריהם הדרושים אך לחפציהם ולבחור בפשט המשנה אשר הוא נגד דברי הגמ' [בהקדמתו לבינת מקרא]. גם הוא העיד על נפשו כי ביאר ופירש דברי המשנה פעמים רבות נגד הגמ' וקבצם יחד בספר, והם עדנה בכתובים ומי יודע אם יראה אור.

הערה ד: כן הדבר כי גם הגר"א בפירושו על משניות שמר אורח זה, ונטה לפעמים מדברי בעלי הגמ' אם ראה כי צרים הם להכילם בפשט המשנה ובחר לו דרך הרוחה לו... 

בית ישי – דרשות, הרב שלמה פישר שליט"א, סי' טו', 

וי"ל הענין בהקדם דברי הגר"א באדרת אליהו ריש פרשת משפטים וזה לשונו: הלכה עוקרת את המקרא וכן ברובה של פרשה זו וכן בכמה פרשיות שבתורה, והן מגדולת תורתנו שבעל פה שהיא הלכה למשה מסיני והיא מתהפכת כחומר חותם וכו'... וידוע גם כן כי ד' חלקי התורה, מקרא משנה תלמוד וקבלה הם כנגד ד' עולמות אבי"ע. ומעתה, כשם שמקרא מתהפך כחומר חותם במשנה שהיא תושבע"פ ולכן צריך שידע פשוטו של מקרא שידע החותם כמ"ש הגר"א, כך על דרך זה ממש מתהפך משנה כחומר חותם בתלמוד ולכן צריך שידע פשוטה של משנה שידע החותם. וכן על דרך זה מתהפך התלמוד כחומר חותם בקבלה וצריך שידע פשוטו של תלמוד שידע החותם...

הנצי"ב, העמק שאלה שאילתא קכח' 
...וא"כ למאי דחק רבינו עצמו לפרש רישא אליבא דר"י דלא כמשמעות המשנה כלל, אלא משום דדעת הרמב"ם לפסוק במבשל כר"י ובנוטע כר' מאיר משום הכי פירש סתמא דמשנתנו לאוקמי על ההלכה. וכיוצא בזה דרך הגמרא לעקם פירוש המשנה כדי לאוקמא על הפסק....
שרידי אש עמ' רלז'- רמא'

באמת אין לעמוד על טיבה של הפרשנות התלמודית אלא מתוך הבחנה ברורה בסוגיה השונים, וכן אין להבין את הפרשנות הדרשית אלא אחר עמידה על ייחודה, חוקיה, מידותיה, תחומיה וגורמיה הפנימיים. וכשתימצי לומר, הרי הפרשנות הדרשית אינה אלא צורה טיפוסית לתחוקה היצירתית של האמוראים. אל לנו לשכוח כי מלבד תפקידם הפרשני הוטל על האמוראים גם תפקיד של הוראה ודין בכל הליכות החיים, תפקיד של קביעת חוקים, תקנות ומנהגים בביהכ"נ, בבית ובמשפחה, בציבור ובחברה, ובכל הענינים שבין אדם לחבירו, אבל באלה לא היו רשאים להתחיל הכל מחדש, שהרי העיקרים היסודות והכללים כבר נקבעו במשנת התנאים ולהם נאסר לשנות ממטבע שקבעו חכמי המשנה, אולם המשנה מפאת קיצורה וצימצום לשונה וסתימות דבריה, הוצרכה לפירוש מסביר מגדיר ומרחיב... לאמוראים לא היה כח זה של הכרעה עצמית. הם היו כפופים למשנה, ולא נשארה להם דרך אחרת אלא הפרשנות. אבל פרשנות זו אינה פרשנות במובנה המצומצם, כלומר פרשנות מילולית לשונית וסגנונית , אלא פרשנות מסבירה ומרחיבה, פיתוח הרעיונות העיקרים והיסודות החבויים או רמוזים במשנה, פרשנות שתכליתה היא להכשיר את ההלכה המסורה בשביל השימוש המעשי, להפעילה בכל שטחי החיים, לכל מסיבותיהם ולכל מאורעותיהם... 

מכאן ואילך <מחתימת המשנה> מתחילה תקופה חדשה בתחוקה העברית. זו אינה עומדת עוד ברשות עצמה. היא משועבדת למשנה. עפ"י טבעה ועצם מהותה אין התחוקה האמוראית יכולה להיות אלא פרשנית ודרשנית. המשנה שימשה לאמוראים נקודת מוצא לכל העיונים והדיונים שבחקירת ההלכה. לא הכריעו שום דבר הלכה למעשה אלא אם מצאו לו משען וסעד במשנת התנאים. ואם הדברים לא נתפרשו במשנה דרשו ומצאו אותם רמוזים בלשונה או חבויים בקמטי סגנונה. שפת המשנה הנפלאה בקיצורה ועסיסיותה גם יחד הסתגלה לכך , להיות נדרשת בדקדוקי תיבות ואותיות... וכשם שנהגו התנאים להסמיך את הלכותיהם אל הקרא (אסמכתות), כך נהגו האמוראים להסמיך מה שנתחדש בבית מדרשם אל המשנה. הפרשנות למשנה שימשה להם לאמוראים כלי להביע את דעותיהם במקצוע הדת והמשפט. דומה שהפרשנות היא צורה טיפוסית ליצירה עברית בכלל. אנו רואים אותה אף בענפי מחשבה אחרים. הרמב"ם ועוד הלבישו את רעיונותיהם המקוריים בפילוסופיה בצורת פירושים למקראי התורה. וכן עשו חכמי האגדה והקבלה. ומכש"כ שזה נוהג במקצוע ההלכה, הדין, והמשפט שצריכים לטבוע את החיים במטבעת התורה והמסורה. אין בדרך זו משום הערמה פרשנית, שרוצים להכניס ערכים חדשים לתוך כלים ישנים כדי להאציל עליהם הוד קדומים, אלא יש כאן אמונת אומן, שהכל רמוז בתורה ובמשנה. כל מה שתלמיד ותיק עתיד לחדש. 

בית ישי – דרשות, הרב שלמה פישר שליט"א, סי' טו', 
ובזה תבין עניין הדוחקים והאוקימתות שעושים האמוראים כשמקשים עליהם מדברי התנאים, שרבים תמהו על זה. דהואיל והאמוראים יודעים שהאמת עמהם ורק האיסור לחלוק הוא העומד בפניהם, לכן דוחקים בלשון התנאים להתאים דבריהם עם האמת. (איברא, דהרי"ף והרמב"ם נוהגים לדחות אוקימתות ודוחקים אלו מהלכה וכלל בידם דאשינויי ודחויי לא סמכינן. אבל בעלי התוספות והמרדכי והרא"ש וסייעתם לא הסכימו לזה ולמה שנתבאר <בעניין הקבלה ההסכמית של כלל ישראל כמקור לסמכות ההלכתית> טעמם מובן) וכך נוהג ה'חזון-איש' בעצמו עם לשונות הראשונים.

פולמוס הרבדים – (הרב נריה גוטל)
על האמת: לשאלה העובדתית: האם קיימים 'רבדים' בתלמוד? האם מצויות גם סוגיות קדומות וגם סוגיות מאוחרות המעורבות ובלולות זו בזו? האם ניתן לזהות סוגיות כאלה? האם יש מקום לפרשנות משנה שלא כמו שעשתה זאת הגמרא? האם יש מקום לפרש אימרה תנאית או אמוראית קדומה שלא כמו שפירשוה אמוראים מאוחרים יותר? האם היו פוסקים שנתנו מעמד שונה ל'אוקימתא' מל'סתמא'? ובכן, לשאלה עובדתית זו התשובה חד-משמעית, פשוטה וחיובית...

על החינוך: אלא שלעיתים – הורונו רבותינו במקומות הרבה - עובדות לחוד, חינוך והוראה לחוד. יש מן הדברים אותם לא מגלים אלא רק לצנועים, נבונים, חכמים המבינים מדעתם, ודאי לא לצעירים המצויים בראשית דרכם.... סוף דבר – בהיבט זה: האם הכל בשלים ל'רבדים'? האם אין כאן משום "לפני עוור לא תתן מכשול"? 
מתוך דברי הרב שג"ר על מתודה ומוטיבציה בהוראת גמרא (טיוטה ראשונית)

בעולם הפוסט-מודרני, המושג ההלכתי הוא קונסטרוקט (=הבניה) שאינו נתון מראש ואינו קוהרנטי, שכינס לתוכו תפיסות שונות ושלא ניתן להנהירו ללא הבנת ההיסטוריה שלו. ויטגנשטיין ממשיל את השפה ל"עיר עתיקה: מבוך של סימטאות וככרות, בתים ישנים וחדשים ובתים עם תוספות מתקופות שונות; וכל זה מוקף פרברים חדשים עם רחובות ישרים וסדורים ועם בתים אחידים". משל זה ישים גם לגבי המושג ההלכתי. לעומת זאת, "עקרון האחדות טוטליות או רעיון הסינתיזה בחסות שיח-על של ידע אינו ישים".
המאלף הוא שתיאור כזה הולם יותר את שיח הגמרא ואת הרטוריקה ההלכתית. השיח של התלמוד... אכן אינו שיח אחיד אלא כזה המורכב מז'נרים שונים שחלקם לאו דווקא מושגיים לוגיים. זהו שיח המשתמש בטיעונים שונים מעולמות שונים כדי להוכיח את טענותיו... התלמוד נענה יפה למושג הפוסט-מודרני של הבריקולז', אותו פזל שחלקיו עולים זה על זה ולא משתלבים לכדי תמונה קוהרנטית ומסודרת. הביקורת הפוסט-מודרנית מאפשרת לנו לעמוד על ה"סדרים" השונים שמטילים הלמדן מכאן והחוקר מכאן על הטקסט התלמודי. היא קוראת לנו לנסות לשוב לגמרא תוך ניסיון להכיל את מורכבותה האדירה.

... למרות ביקורתי על דבריהם של כהנא וכ"ץ (הבאים מתחומים שונים של המחקר וגם עמדותיהם שונות) אני עדיין סבור ששילוב המחקר בעולם הישיבתי הוא משימה חיונית. בכך אנו הולכים בדרך שהתוו הגר"א, הנצי"ב, הרב קוק ותלמידו הנזיר (שאמנם יישם דרך זו בשיעורים שהעביר בספרות המחשבה בישיבת "מרכז הרב", אך החלק בתכניתו הנוגע ללימוד הגמרא מעולם לא יושם). כפי שציינתי קודם, שילובם של דת ומדע בלימוד הוא מתן מקום לשני חלקים בנפשנו אנו...
אין בכוונתי להצטמצם בשילוב זה בשימוש בביקורת "הנמוכה", קרי בירור נוסח על פי כתבי יד או דפוסים מדויקים. בדברים אלו אין חידוש רב ואין בהם גם כדי לפתור את מצוקת הלימוד בציבור הדתי.

כוונתי אפוא בעיקר לשילוב אלמנטים משמעותיים יותר הן ברמה הגישה, כגון הגישה הביקורתית (על כך ארחיב בסעיף הבא), והן ברמת תפיסת המקורות: אימוץ האנליטיות המחקרית (הפרדת הסוגיה לרבדיה), בחינת הרקע ההיסטורי להתפתחות שיטות שונות ושימוש באנליזה מושגית השאובה מהעולם הפילוסופי העכשווי כדי להנהיר את האפשרויות הערכיות השונות הגלומות בגמרא.

... למרות הניגוד הבולט בין עולם הישיבה לעולם המחקר האקדמי ניתן לשלב אותם. ההרמוניה היא מידת התפארת. היכולת להכיל מגמות שונות ואף הפוכות היא פתח להתעלות דתית. אם נרצה בכך, נוכל להיעזר בערעור של הפוסט-מודרניזם על טענת המדעיות הביקורתית לבלעדיות על החשיבה. כך, ניתן בהחלט להשתמש במחקר כגישה אחת מתוך כמה וכמה גישות אפשריות לצד עמדה פרשנית דתית-מסורתית. זה עניינו של השיח האנושי. האמונה והמחקר האובייקטיבי הם שני צדדים במבנה האקזיסטנציאלי ואולי אף האונטולוגי של האדם והעולם, כך שבריחה לכיוון אחד של אמונה או של מחקר אובייקטיבי, פסולה. כשם שאי אפשר לממש את האמונה בשלמותה כך גם אי אפשר לממש את המחקר בשלמותו.
אולם חשוב להדגיש שעל מנת ליישם שילוב זה באופן אמיתי נדרשת מהפכה של ממש הן בתפיסת המחקר והן בתפיסת הלימוד. אין להקל ראש בסכנה הרוחנית והחינוכית הגלומה במהפכה השנייה, אולם ללא ביצועה. (ניצב המשך לימוד התורה בציבור הדתי בסכנה של ממש... הנהרה עצמית מגדירה לי את מצבי ואת קיומי. הנהרה זו, לא זו בלבד שאינה חוסמת את אפשרותי לבחור בעצמי אלא פותחת אותה. הרי כל זמן שהביסוס היה במישור האובייקטואלי-בנלי (כמו למשל ראיית "עין תחת עין ― ממון" כמסורת שהועברה ממשה רבנו) נאלץ הלומד להגן על עצמו, נקלע לסתירות ואף חווה ספקנות וניכור מתמידים. התנאי ליכולת לבחור בעצמי הוא דווקא מודעות עצמית אובייקטיבית זו. עלי להבין שהיותי יהודי נאמן למסורת ההלכתית אינה נובעת מכך שלא היתה בה התלבטות ואף שינויי כיוון. בכל הקשור ל"עין תחת עין ― ממון" חכמים הכריעו לפי הסמכות המוקנה להם שעין תחת עין משמעו ממון במסגרת שינוי תפיסת הענישה. אם לא נסביר את השינוי הזה בשפת ההכרח המחקרית אלא כהכרעה וכחלק מהופעתן של כנסת ישראל ותורת ישראל תהיה הבנתנו את התורה מעמיקה יותר וכך גם הזדהותנו עם דרכה. כשהרוח מבינה את עצמה ואת הקשריה יכולה היא להגיע להבנה עצמית נוסח הֵגל, הבנה המאפשרת אקט זה של בחירה. זו יכולת שהיא מימוש ולא צידוק מבחוץ. במובן זה, דווקא האוניברסליות, לא זו בלבד שאינה מדכאה את היכולת לפרטיות אלא פותחת אותה. כל הכרעה פרטית היא אמנם "אפשרית המציאות", אך יש בה עָצמה אדירה דווקא משום שאני בחרתי בה. הבנת העולם כמכלול של אפשרויות מאפשרת, כפי שאמר קירקגור, לבחור באחת מהן באופן חיובי. 
תפיסה זו עשויה להיות מלווה באמונה ובדבקות רבה. היא תקיים את העמדה המסורתית, אך במישור שונה. דברי הרמח"ל בספרו "דעת תבונות", על ההתמזגות לעתיד לבוא של הנהגת הייחוד אשר בה אין לאדם בחירה עם הנהגת המשפט אשר בה יש לו בחירה והוא נידון על מעשיו, עשויים להתממש בצורת לימוד זו ― שילוב המודעות המודרנית של בחירה ושל השפעת הפרשן על מקורותיו עם המודעות המסורתית שלפיה רצון ה' מתגלה ומופיע מתוך דברי החכמים לדורותיהם. אמונה חדשה זו ממשיכה את העמדה המסורתית באשר היא מקבלת את השקלא וטריא של מדרש ההלכה בנוגע לפסוקים, של הגמרא בנוגע למקורות התנאיים ושל הפוסק בנוגע למקורותיו במלוא הרצינות. להפך ― לעתים דווקא ההסבר המסורתי מתעלם מהמסורת ההלכתית, כגון ממדרשי ההלכה, משום שיש קושי להכיל את הפער שבינם לבין מקורות מאוחרים יותר. תפיסת החירות הגלומה בדברינו רואה את החכם כמכריע בהבנת המקור כשהמצב וצרכיו הם מרכיב לגיטימי בשיקולי הכרעתו.

עמידתי אל מול התורה משתנה כעת. איני מנסה לבטל את הנחות היסוד המסורתיות שלי. הדעה הקדומה הופכת להנחת עבודה שכפי שראינו אין חוקר היכול להשתחרר ממנה. במקרים מסוימים מתאשרת הנחת עבודה זו, אך לעתים המקורות מצביעים דווקא על הפרכתה. אין בכך כדי לערער את אמונתי. להפך: כעת העֶמדה נובעת מהכרעה פנימית ולא מהכרעת המקורות הכופה עצמה עלי. הדבר דומה לתפיסת הלאומיות של הראי"ה: דווקא האוניברסליות שלו אפשרה לו להחזיק בעמדה יהודית מסוימת ואף סגורה.

רבים מתריעים על כך שהראייה ההתפתחותית של התורה שבעל פה מוליכה לעמדה רפורמית המערערת על כל מוסכמות ההלכה. איני מתעלם מחשש זה, אך בעינַי, מי שיפנים את אופיו של השיח ההלכתי יבין שלמרות הפער שנוכל לזהות במקרים רבים בין הפוסק לבין מקורותיו, ההלכה מתנהלת בצורה זהירה ושמרנית. 
כל הצעה לשינוי הלכתי, כאז כן היום, חייבת לבוא מתוך בסיס היסטורי וחברתי קונקרטי, מתוך מודעות הלכתית שאינה של הפרט הסובייקט אלא של העם, למצער שומרי ההלכה שבו. התורה, כפי שמסביר המהר"ל, לא ניתנה לאבות אלא לעם, והאמת ההלכתית היא אמת הלכתית בגלל כלליותה ולא בגלל היותה צודקת או אמתית במישור המופשט. 

בשנים האחרונות עלו השאלות שנידונו כאן לקדמת הבמה בפולמוס הסוער סביב שיטת הרבדים ... השיטה ספגה גינוי ושלילה בסגנון בוטה ופוגעני המאפיין לצערנו את הפולמוסים השונים בציבור הדתי-לאומי. חלק מדברי המתנגדים חושף את הסתירה הפנימית של רבנים מסוימים שאף על פי שרוממות הרב קוק בפיהם אין הם מוכנים לקבל לא את תפיסת ההתגלות ההתפתחותית שלו ולא את יחסו האוהד לחכמת המערב.

באחד הקטעים ב"שמונה קבצים" כותב הראי"ה שמקור החכמה בשירה. גם ר' נחמן מברסלב כותב שלכל חכמה יש ניגון משלה. השירה והניגון הם האווירה האופפת את הדברים; הצבע והניחוח המיוחדים שלהם. המאבק על שיטת הרבדים אינו על החכמה אלא על השירה. טעותם של הדוגלים בשיטת הרבדים היתה בכך שהם ניסו להציגה כחידוש מתודי ופדגוגי בלבד. דווקא מאנשים הדורשים יושר אינטלקטואלי וכנות נדרשו תכונות אלו בהקשר לאופן שבו ניהלו את הפולמוס. ראויה גם לגינוי הצגתם את השיטה כהמשך מסורת הלימוד. אין ספק בכך שאפילו בסתמא עצמה ניתן לאתר מודעות לרבדים שבתורה שעל פה, ובוודאי שאצל ראשונים ואחרונים. אולם כשיטת לימוד לא היתה שיטה זו נהוגה כלל. היא רחוקה מדרכה של הלמדנות הבריסקאית אך גם מדרכם של אחרונים וראשונים נוספים ואף מדרכה של הגמרא עצמה שלא טרחה לציין את ההבחנה בין הרבדים (מפַתחיה יכלו אולי להיאחז ברמב"ם, ואין כאן מקום להאריך). מן הראוי היה להציגה כדרך חדשה תוך מודעות להשלכותיה ולסכנותיה, ובמיוחד להשלכותיה על אמונות היסוד בנוגע לתורה שבעל פה. דבר זה ניסיתי לעשות לעיל בנוגע לשיטה שאני מציע.

השאלה שממנה אין להתעלם היא שאלת הניגון של הלימוד. ברור שחלק מהמתנגדים לשיטה התקוממו על עצם שילוב מתודות מדעיות בתוך בית המדרש. יש כאן ביטוי לגישות לאומיות מסתגרות המבקשות לשמר את ההבדל הקוטבי בין ישראל לעמים ובורחות לתפיסות מיסטיות של התורה תוך התעלמות ממה שמורה ההתבוננות הראלית. גם אם נדחה את תפיסת התורה כיישות סטטית ועל-זמנית, תפיסה שבוודאי מצויה אצל חלק ממתנגדי השיטה, מעלה שיטת הרבדים תמיהות לא מבוטלות. 

אין פלא בכך שרוב מתנגדי השיטה התמקדו באמירותיהם החריפות של כמה מדוברי שיטת הרבדים על הסתמא. הגם שהרב ד"ר הימן הכחיש את האמירה שלפיה אין לברך ברכת התורה על לימוד הסתמא, ניכרים הביקורת על רובד זה וניתוקו מהגוף המרכזי של הגמרא. יש כאן דקונסטרוקציה העלולה לערער על ראיית הטקסט כאלוקי. גם אם דוברי השיטה מכריזים שלא באו להקל ראש ב"סתמא", הם אינם מציעים את המסגרת המתודית לשילובה בתוך מעגל הלימוד. הדבר גם מעורר חשד על כך שבניגוד להצהרותיהם, השיטה לא תעודד את לימוד האחרונים אלא תגרום לראות את דבריהם כביטוי לחוסר הבנה בסיסי במהלכי הגמרא.

לטעמי, עמדת הסתמא היא עמדה עצמאית של פרשנות יוצרת. מחד היא מודעת לכך שאין לו אפשרות לחלוק על האמוראים ראשונים אך מאידך יש לה עמדה משלה, עמדה שהיא מעצבת באמצעות הפרשנות והצגת מרכיביה השונים של הסוגיה. ככזו, אל לנו לצפות מהסתמא לפרשנות אובייקטיבית אלא להצגת עמדה עצמאית השולפת אינטואיציות מהעמדות הקודמות. בהקשר זה אני מוצא בסתמא דווקא ערך מיוחד בשיטת הלימוד שאני מציע. הסתמא היא המחדדת ותופסת את היסודות בצורה העמוקה ביותר גם אם אמצעיה הפרשניים אינם עולים בקנה אחד עם התפיסות הפרשניות המקובלות כיום. דווקא החופש הפרשני המאפיין אותה מאפשר לה להעמיק ולחדש, ואלו, כפי שציין הגרי"ד, הם גורמים חיוניים להשגת האמת התורנית. בכך דומה הסתמא ללמדנות הישיבתית, שגם אותה, כך טענּו, יש ללמוד כמקור ולא בהכרח כפרשנות. כשלֵיה של שיטת הרבדים מדגימים עד כמה חיוני שילובה של הלמדנות הישיבתית גם בדרכים החדשות של לימוד גמרא. עם זאת, הניתוח הרבדי יוכל להבחין בין עיבודה הפרשני של הסתמא לבין דעותיהם של האמוראים הקודמים. הבחנה זו חיונית להבנת הסוגיה.

ברמה המעשית אני נוטה לקבל את דברי חלק מן המבקרים שיש בעיה ביישום השיטה כשלב ראשון בלימוד הגמרא. ספק אם תלמידים צעירים מאוד יכולים לתפוס את סוג האמונה המורכב הנדרש לשילוב תפיסה זו עם התפיסות הדתיות הרווחות.  אך ישנה שאלה אחרת חשובה אף יותר: שאלת הרצף. ללא האמונה שהתפתחות התורה שבעל פה אינה מקרית אלא חלק מההשגחה האלוקית לא ייתכן לפתח לימוד שיהיה חלק מלימוד התורה. חובה עלינו לשלב בין שתי הפרספקטיבות. בין הפרספקטיבה שלפיה ייתכן שהבנת אמורא מסוים על ידי הסתמא אינה זהה לעמדתו המקורית לבין זו שלפיה ברגע שהבנה זו של הסתמא נארגה במסורת הלימוד של עם ישראל היא חלק מהתורה וככזו עלינו להתייחס אליה. זוהי יצירה חדשה בעלת ערך שחשיבות לימודה אינה נופלת כלל מזו של דברי האמורא עצמו. עם זאת, פרשנים שונים, וראש להם הרמב"ם, לא תמיד פסקו כמו הסתמא במחלוקתה עם דעות מוקדמות יותר.  שאלה זו משליכה גם על היחס לשיטות לימוד קודמות. היחס הביקורתי העולה משיטת הרבדים כלפי הסתמא משתקף גם בהצגתה של שיטת הרבדים כשיטה חדשה שאינה מנסה להמשיך שיטות קודמות. אולם גם שיטות אלו הן חלק מהשתלשלות התורה ולא ניתן להתעלם מהן ללא יצירת נתק שהשלכותיו על האמונה הרסניות. ניתן וצריך לראות את הניתוח האנליטי כמנהיר את הלמדנות, ואת הלמדנות כמציגה קטגוריות יסוד שנוכל לזהות גם כרבדים שונים בסוגיה. אמנם, גם דרך הלימוד המרוככת יותר שאני מציע תוציא מכללא פרשנויות של ראשונים ואחרונים המבוססות על ראיית הטקסט כטקסט אלוקי במובן המיסטי. אין להיבהל מכך. גישת הגר"א הוציאה למעשה מארון הספרים את ספרי הפלפול ששלטו בכיפה בתקופתו. כך גם בנוגע לחלק מהפרשנויות. יש כאן סלקציה טבעית של הדברים שהיא עצמה תהיה חלק מתורה שבעל פה.
